**HAJDÚTÁNC ALAPFOKÚ MŰVÉSZETI ISKOLA**

**INTÉZKEDÉSI TERV**

**2020/2021-ES TANÉV**

Az intézkedési terv a járványügyi készenlét idején készült a Hajdútánc Alapfokú Művészeti Iskola munkatársi-, tanári-, szülői-, tanulói közössége számára azzal a céllal, hogy az alapvető egészségvédelmi intézkedések, szabályok egységes betartását támogassa.

* Az iskolakezdés előtt alapos fertőtlenítő takarítást végzünk az iskola épületében, a tánctermekben, irodákban, folyosókon, mellékhelyiségekben, öltözőkben és a közösségi terekben.
* Az intézmény területére kizárólag a Hajdútánc Alapfokú Művészeti Iskola munkatársai és tanulói léphetnek be, egyéb látogatók csak indokolt esetben szájmaszk és fertőtlenítő készítmény használata után!
* A szülők az iskola épületébe nem kísérhetik be gyermekeiket. Belépésük csak indokolt esetben és engedéllyel (pl.: fogadóóra, beteg gyermekének elvitele) történhet. Ilyen esetben saját és az iskola tanulóinak, valamint dolgozóinak védelme érdekében viseljenek kötelezően maszkot.
* A szülői értekezleteket csak a járványügyi előírások betartása mellett tarjuk meg. Minden szükséges információt e-mailben, a meglévő facebook csoportokban, illetve egyéb alkalmazott intézményi adminisztrációs rendszerben juttatjuk el a szülőkhöz.
* Intézményünket kizárólag egészséges, tüneteket nem mutató tanuló látogathatja. Az oktatásban és nevelésben csak egészséges és tünetmentes dolgozó vehet részt.
* Az iskola bejáratánál minden belépő számára kötelező a vírusölő kézfertőtlenítő használata.
* A szociális helységekben biztosítjuk a szappanos kézmosási lehetőséget, valamint a vírusölő hatású kézfertőtlenítést is. A kéztörlésére papírtörlőket biztosítunk.
* A személyi higiéné alapvető szabályairól a tanulók számára részletes, korosztályának megfelelő szintű tájékoztatást adunk az első próba napján. Ennek helyes alkalmazása érdekében a tánctermekben, mosdókban, folyosókon tájékoztató plakátokat teszünk ki. A szabályok betartatásáért a pedagógusok felelősek saját csoportjaikban.
* Naponta több alkalommal fertőtlenítő takarítás történik az iskolában, kiemelt figyelmet fordítva a kézzel gyakran érintett felületekre, eszközökre.
* Kiemelt figyelmet fordítunk a tánctermek, folyosók, egyéb zárt terek rendszeres szellőztetésére, amennyiben az időjárás engedi, ezen helyiségekben folyamatosan nyitva tartjuk az ablakokat.
* A megfelelő védőtávolság betartása különösen fontos a mosdókban, illetve az öltözőkben, ezért a tanórák előtti és utáni öltözés rendjét úgy alakítjuk ki, hogy az öltözőkben ne törtéjen csoportosulás. Az intézmény 2 bejáraton közelíthető meg a tanulók számára, így az esetlegesen egyszerre érkező két csoport tanulói nem keverednek érkezéskor, távozáskor, külön öltözőben öltöznek, s külön mellékhelyiségeket használnak.
* Az intézmény közösségi tereiben (folyosók, mosdók, öltözők…) kötelező a 1,5 méteres védőtávolság megtartása, valamint a maszk viselése.
* A közösségi tereken és a saját oktatóhelyiségen kívül egyéb helyiségekben (pl. tanári szoba, viselettár, stb.) engedély nélkül tartózkodni tilos!
* Amennyiben valamelyik tanulónál, pedagógusnál, vagy más iskolai dolgozónál fertőzés tüneteit észleljük, azonnal elkülönítjük. Beteg gyermek esetén felhívjuk a szülőket. A beteg gyermekek iskolai felügyeletét ellátó személynek kötelező a kesztyű és a maszk használata.

Az intézményben az elkülönítő helyiség adott esetben a tanári szoba!

* A szülő köteles az iskolát értesíteni, ha a gyermeknél betegség, koronavírus-gyanú vagy igazolt fertőzés van. A gyermek gyógyulását követően intézményünket csak orvosi igazolás benyújtása után látogathatja.
* Az esetleges megbetegedések számát az intézményvezető köteles a honlapon napra készen közvetíteni, név nélkül tájékoztatást adni mind a gyermekek, mind a dolgozók megbetegedését illetően.
* Azon tanulóink hiányzását, akik valamilyen krónikus betegségben szenvednek, vagy a vírus fertőzés szempontjából veszélyeztetett csoportba tartoznak, igazoltnak kell tekinteni. A hatósági karanténban lévő tanulóink hiányzását is igazoltnak tekintjük. Ez idő alatt a tanuló az otthona elhagyása nélkül, a pedagógusokkal egyeztetett digitális formában részt vehet az oktatásban.
* Amennyiben a dolgozók tömeges megbetegedésére kerül sor, s az iskola tanóráit nem tudják ellátni helyettesítéssel sem, az intézményvezetőnek kötelessége jelenteni a megadott hatóságoknak, s kérvényezni a digitális oktatásra való ideiglenes átállást!
* A nagy létszámú tanuló vagy pedagógus egyidejű jelenlétével járó (pl.: karácsonyi műsor, táncház…stb.) rendezvény megszervezését elhalasztjuk. Kisebb rendezvény esetén tekintettel vagyunk az alábbiakra:

- az Operatív Törzs által meghatározott létszámkorlát szigorú betartása,

- az alapvető egészségvédelmi intézkedések, szabályok betartása

(távolságtartás, maszkviselés, kézfertőtlenítés, szellőztetés),

- zárttéri helyett, amennyiben az időjárás engedi szabadtéri rendezvény szervezése,

- a rendezvény kisebb létszámú rendezvényekre bontása és a résztvevők körének korlátozása.

Jelen intézkedési terv szeptember 2.-tól lép érvénybe! A tanév során a dokumentum minden esetben folyamatosan alkalmazkodik a központi kormányzati rendelkezésekhez!

Debrecen, 2020. szeptember 2.

Tiszai Zsuzsánna

 igazgató

Módosító rendelkezés:

* 2020. október 1-től minden iskolába belépő tanuló, illetve pedagógus hőmérsékletét mérjük az arra kijelölt eszközökkel! Amennyiben a mért érték meghaladja az országos tiszti főorvos által előírt 37,8 C-ot, a tanulót el kell különíteni az arra kijelölt helyen, s szüleit értesíteni kell!